Finnur Gærdbo í Ólafsvík varð 70 ára í síðasta mánuði . Af því tilefni hélt hann vinum og kunningjum veislu og afþakkaði allar gjafir , en gestum var frjálst að styrkja björgunarsveitina Lífsbjörgu í Snæfellsbæ . Var svo björgunarsveitinni færður afraksturinn sem var upp á 125 þúsund krónur og tóku þeir félagar Davíð Óli Axelsson og Páll Stefánsson við gjöfinni úr hendi Finns . Sagði Davíð gjöfina koma sér vel og að fjármagnið verði nýtt í að kaupa nýtt og öflugt spil á björgunarsveitarbílinn . Finnur sagði við það tilefni að gjöfin væri gefin til minningar um foreldra sína og tengdaforeldra . Annars vegar Maríu Gærdbo og Pétur Jacob Gærdbo og hinsvegar þau Ásthildi Guðmundsdóttur og Alfons Kristjánsson .